“**ТАЗКИРАИ ШУАРО” ҚЎЛЁЗМА НУСХАЛАРИДА КОМИЛ ХОРАЗМИЙНИНГ ВАФОТ ЙИЛИ ВА ЁШИ ҚИЁСИ**

***Дўстова Сурайё Савроновна***

***Жиззах давлат педагогика институти***

***катта ўқитувчиси ф.ф.ф.д.(PhD )***

**Аннотация.** Ушбу мақолада “Тазкираи шуаро” асарининг қўлёзма нусхаларида Комил Хоразмийнинг вафот йили ва ёши ҳақидаги маълумотларнинг ўхшаш ва фарқли томонлари ўрганилиб хулосалар берилади.

**Калит сўзлар:** тазкира, манба, котиб, нусха, инвеньтар, фонд, ғазал, маснавий, асар,хат, адабиёт, шеър,варақ, муаллиф.

XIX аср охири ва XX аср бошларида яшаган Ҳасанмурод Лаффасийнинг “Тазкираи шуаро” асари адабий манба сифатида матншунослик ва адабий манбашуносликда ўрганилиши долзарб бўлган асарлар қаторига киради.

Тазкирада номи келтирилган Комил Хоразмийнинг вафоти йили   
ва ёши қўлёзма нусхалар ҳамда нашр билан қиёслаб ўрганилганда баъзи фарқлар борлигига гувоҳ бўлдик. Бундай фарқларни тарихий   
ва адабий манбалар ҳамда бошқа алоҳида манбадаги маълумотлар билан қиёсладик.

«Тазкираи шуаро»нинг 12561 рақамли қўлёзма нусхасининг 2а варағида *Комил Хоразмийнинг* вафоти ҳақида: «Комил кўзининг аламига тоқат қила билмай, Феруз Муҳаммад Раҳимхондин рухсат ҳосил қилиб, Тошканд бориб ончакли дўхтурларға олтун, лаъли жавоҳирлар сарф этиб қаратадур. Ҳеч бир имконият манфаат ҳосил бўлмай, балки алами шиддатлиғ бўлғони ҳолида Комил Хивага қайтиб келадур. Аммо Комилнинг аввалғи ҳоли бўлмай, исҳол касалиға дучор бўлуб, натижада Комил исҳол хасталиғи билан таърихи ҳижрий бир минг уч юз ўн бешланжи йили минг ҳасрату ғам чекиб, етмиш икки ёшларида мувофиқи ит йили охират сафари қилиб жаннат бўстонида манзил қиладур»[[1]](#footnote-1). Худди шу маълумотлар тазкиранинг бошқа қўлёзмалари ва нашрида ҳам (1897-98(1315) йил 72 ёш деб) берилган. Маълумотларга аниқлик киритиш мақсадида манбаларни ўрганиб чиқдик.

«Хоразм мусиқий тарихчаси» китобида ёзилишича: «Паҳлавон Мирзабоши... Муҳаммад Раҳимхон замони ҳижрий 1317 йил шабон ойининг 27 куни озонида вафот бўлди...»[[2]](#footnote-2) «Маоний арсаси» китобининг 29- бетида «Бизнинг фикримизча, Комил Хоразмий 1899 йил 31 декабрь тонгида вафот этган»[[3]](#footnote-3), дейилади. Азиз Қаюмов эса, «Комил Хоразмий XIX асрнинг охирги йили 1899 йил 74 ёшида дунёдан ўтган»[[4]](#footnote-4), дейди.

А.Муродовнинг «Ўрта Осиё хаттотлик санъати тарихидан» китобининг 113-бетида Комил Хоразмий ҳақида: «Кўзи ожиз бўлиб қолган Комил хондан рухсат олиб, Тошкентга келиб, кўзини докторларга кўрсатади. Даво топмагач, Хивага қайтиб келади. Хон Комилнинг мирзабоши мансабини ўғли Муҳаммад Расулга беради. Хон марҳаматидан маҳрум бўлган Комил 1899 йил 72 ёшида вафот этади»[[5]](#footnote-5), дейилган. 1975 йил Комил Хоразмий девоннини нашрга тайёрлаган А.Ҳайитметов ва В. Мўминовалар, «Комил 1899 йили 74 ёшида Хивада вафот этган»[[6]](#footnote-6), деб ёзганлар.

Мусиқашунос олим Матниёз Юсупов: «Комил вафоти (1897) дан кейин Хоразм санъат ва музика билан шуғулланиш ишлари сусайиб кетди»[[7]](#footnote-7) деб айтган, Пўлатжон Қаюмийнинг «Тазкираи Қаюмий»сини 1 дафтари 191 бети (170 саҳифаси)да Комилнинг «...кўзи ожиз бўлиб қолган ҳолда ҳам ўз ижодий фаолиятини тўхтатмади. Танқидий шеърлар ёзиб турарди. Ниҳоят 1899 йилда вафот этди»[[8]](#footnote-8), деб қайд этган.

Комил Авазнинг «Олис оҳанглар» китобини 29- бетида, «Ҳасанмурод қори Лаффасийнинг бизда сақланаётган қўлёзмасида: «Комил исхол касалига дучор бўлиб, уч кунга қадарли исхоли кучайиб, шу хасталиғ билан ҳижрий бир минг уч юз ўн бешланжида (1897й.) 72 ёшида охират сафари қилиб, жаннат бўстониға манзил қиладур»[[9]](#footnote-9), деган.

Миллий уйғониш даври ўзбек адабиёти китобининг 54-бетида «Чиндан ҳам умрининг охирларида қаттиқ кўз касалига йўлиқиб, дардига даво истаб келган Комилга мустамлака маъмурлари қанчалар лоқайд муносабатда бўлганликлари, йиғлай-йиғлай ўз юртига қайтиб, тез орада ҳаёт билан видолашганлиги ўша давр тарихий манбаларида қайд этилган. Комил   
72 ёшида, 1897 йил вафот этади»[[10]](#footnote-10), дейилган ва Лаффасий тазкирасидаги Комил вафоти ҳақидаги парчани далил тариқасида айнан келтирган: «Синхроник жадвалга кўра 1315 ҳижрий йили мелодий 1897 йил 2 июнидан 1898 йил 21 майгача бўлган муддатни ўз ичига олади Мучал ҳисобича ит йили 1897 йил 21 мартдан бошланган», дейилади. Бизнингча, юқоридаги маълумотлардан келиб чиқиб айтиш мумкинки, «Хоразм мусиқий тарихчаси» китобининг муаллифи Чокар Комил Хоразмийни яқиндан билган инсон бўлганлигини инобатга олсак ва олимлар А.Қаюмов, А.Ҳайитметов ва В.Мўминовалар фикрига таянсак, Комил Хоразмий Лаффасий тазкирасида айтилганидек, 1315 (1897) 72 ёшида эмас, балки 1899 йил 74 ёшида вафот этганлиги келиб чиқади.

“Тазкираи шуаро” асарининг қўлёзма нусхалари ва нашрини ўрганишимиз жараёнида, баъзи шоирларнинг вафоти йили ва ёшидаги фарқлар қиёси шуни курсатдики, тазкирада вафот йилларини ва ёшни беришда баъзан хатоликка йўл қўйилган. Муаллифнинг ўзи фикр билдиришича, тазкирани “ иқтидорим етканча Хевада ўткан шоирларнинг баъзи бир қардошлари ва яқин кишиларнинг ёрдамлари билан ҳамда Хоразм тарихшуносларининг маълумотлариға суяниб,”[[11]](#footnote-11) ёзганлигини баён қилган. Кейинчалик мазкур қўлёзма котиблар томонидан кўчирилганда ҳам айрим қисқартиришлар ва хатоликлар келиб чиқишига сабаб бўлган.

Ҳасанмурод Лаффасийнинг “Тазкираи шуаро” асари Хива адабий муҳитини ёритишда қимматли манба бўлиб хизмат қилади.

Адабиётлар рўйхати

1. Комил. Девон. Тошкент Ғафур Ғулом нашриёти, 1975й 6-бет.

2.Комил Аваз. Олис оҳанглар.Тошкент. Ғафур Ғулом нашриёти, 1997й.29-бет.

3.Миллий уйғониш даври ўзбек адабиёти. Тошкент. Маънавият, 2004й.54-бет

4. Муродов А. Ўрта Осиё хаттотлик санъати тарихидан. Тошкент. ФАН, 1974й. 114-бет

5. Муҳаммад Юсуф Баёний. Тарихи Хоразмшоҳий.(нашрга тайёрловчилар Н.Жумахўжа, И. Адизова)Тошкент.Адабиёт ва санъат нашриёти, 1994й. 14-15-бетлар.

6.Отамуродова А. Абдураҳимов О. Маоний арсаси. Тошкент. Tafakkur qanoti, 2012й. 6-29-41-бетлар.

7. П. Қаюмий. Тазкираи Қаюмий. (нашрга тайёрловчи А. Қаюмов). Тошкент 1998й. 1-дафтар 191-бет.

8. Хоразм мусиқий тарихчаси. Тошкент. Ёзувчи нашриёти, 1 998й. 34-бет.

9. Юнусов М. Хоразм мақомлари. Тошкент, 1980й.1-жилд, 9-бет.

10. ЎзРФА Шарқшунослик институти қўлёзмалар фонди 12561 рақамли қўлёзма 2а варақ (қўлёзмадаги парчаларни араб ёзувидан кирилл ёзувига ўгирдик).

11. ЎзРФА Шарқшунослик институти қўлёзмалар фонди 9494 рақамли қўлёзма нусха 2а варақ (қўлёзмадаги парчаларни араб ёзувидан кирилл ёзувига ўгирдик).

12. Қаюмов А. Асарлар 8-жилд Тошкент , Mumtoz so`z. 2009й.104-бет.

11. https//science.i-edu.uz/index.php/archive\_jspi/article/view/4818

12.https//science.i-edu.uz/index.php/archive\_jspi/article/view/4819

13.https//science.i- edu.uz/index.php/archive\_jspi/article/view/4836

14.https//science.i-edu.uz/index.php/archive\_jspi/article/view/2375

1. Лаффасий. Тазкираи шуаро. ЎзРФА Шарқшунослик институти асосий фонди 12561 рақамли қўлёзма 2а варақ. [↑](#footnote-ref-1)
2. Хоразм мусиқий тарихчаси. –Т.: Ёзувчи, 1998. –Б. 34. [↑](#footnote-ref-2)
3. Отамуродова А. Абдураҳимов О. Маоний арсаси. –Т.: Tafakkur qanoti, 2012. –Б. 29. [↑](#footnote-ref-3)
4. Қаюмов А. Асарлар 8-жилд. –Т.: Mumtoz so’z, 2009. –Б. 104. [↑](#footnote-ref-4)
5. Муродов А.Ўрта Осиё хаттотлик санъати тарихидан. –Т.: Фан, 1974. –Б. 114. [↑](#footnote-ref-5)
6. Комил. Девон. –Т.: Адабиёт ва санъат, 1975. –Б. 6. [↑](#footnote-ref-6)
7. Юнусов М. Хоразм мақомлари. 1-жилд. –Т.: 1980. –Б. 9. [↑](#footnote-ref-7)
8. Қаюмов П. Тазкираи Қаюмий. 1-дафтар. – Тошкент, Қўлёзмалар институти, 1998. –Б. 191. [↑](#footnote-ref-8)
9. Комил Аваз. Олис оҳанглар. –Тошкент.: Адабиёт ва санъат, 1997. –Б. 29. [↑](#footnote-ref-9)
10. Миллий уйғониш даври ўзбек адабиёти. –Т.: Маънавият, 2004. –Б. 54. [↑](#footnote-ref-10)
11. ЎзР ФА Шарқшунослик институти қўлёзмалар фонди 9494 рақамли қўлёзма нусха 2а варақ. [↑](#footnote-ref-11)